Sego ežeras
Sego ežeras (rus. Сегозеро) – ežeras Rusijoje, vidurio Karelijoje, į šiaurę nuo Onegos ežero. Iki 1957 m. ežero plotas buvo 753 km², bet patvenkus iš jo ištekančią upę padidėjo iki 815 km². Gylis iki 97 m. Kranto linija labai vingiuota, daug (virš 70) salų. Krantai aukšti, akmenuoti, tankiai apaugę spygliuočių miškais. Sego ežeras užšąla paprastai gruodį, o atitirpsta gegužę. Į ežerą suteka daug upių, o rytuose išteka Segeža, įtekanti į Vygo ežerą (Baltosios jūros baseinas). Ežere gyvena 17 žuvų rūšių: lašišos, sykai, palijos, lydekos, kiršliai, kuojos, meknės, rainės, aukšlės, karšiai, vėgėlės, dyglės, ešeriai, pūgžliai, grundalai, kūjagalviai. Lašišų žuvivaisa.